
Lugupeetud Toomas Marrandi

Pöördusite meie poole kirjaga, milles palusite jahipidamise keelamisest teatada edaspidi otse jahipiirkonna kasutajale ja tõite hulga põhjendusi, miks me seda peaksime tegema. 

Esmalt juhime teie tähelepanu sellele, et jahipidamise keelamise aktsioon ei ole suunatud konkreetselt ühegi jahipiirkonna kasutaja vastu, vaid seda tehakse uue maaomanike huvidega arvestava jahiseaduse eelnõu kiirema valmimise ja menetlemise huvides.

Allpool esitame Eesti Erametsaliidu seisukohad Teie konkreetsetele ettepanekutele või seisukohtadele:
1) Märgite oma kirjas, et jahiõiguse realiseerimisel on omavahel õigussuhtes maaomanik ja jahipiirkonna kasutaja, ning sellest tulenevalt leiate, et maaomaniku poolt jahindust korraldavad tingimused tuleb edastada otse jahipiirkonna kasutajale (mitte Keskkonnaametile). 

Vastavalt Jahiseaduse §11 lg 1 annab jahipiirkonna kasutusõiguse loa välja Keskkonnaamet. Seaduse §8 lg 2 sätestab, et loale lisatakse maaomaniku ja jahipiirkonna kasutusõiguse saanud isiku vahel sõlmitud leping või maaomaniku kirjalik jahipidamise keeld. Seadus ei reguleeri, kuidas viimasena mainitud keeld tuleb esitada (kas jahipiirkonna kasutaja või Keskkonnaameti kaudu), kuid arvestades asjaolu, et kasutusõiguse loa menetlemise pädevus on ainult Keskkonnaametil, siis on oluline vastava info jõudmine just Keskkonnaametile. EEML on seisukohal, et maaomanikud või –valdajad peavad oma kirjalikud jahipidamise keelamised esitama just Keskkonnaametile, et tagada korrektne haldusmenetlus ja vastavate piirangute jõudmine jahipiirkonna kasutusõiguse loale. Lisaks märgime, et jahipiirkonnad on riigi poolt määratud ja nende kasutajad riigi poolt valitud - seega ei saa kasutusõigusele tingimuste seadmist kuidagi käsitleda kitsalt maaomaniku ja jahipiirkonna kasutaja omavahelise õigussuhtena. 
2) Väidate oma kirjas, et kui maaomanik, kelle kinnistu jääb keskkonnaministri poolt kinnitatud jahipiirkonna mõjualasse, soovib keelata jahipidamise oma maal, on ta kohustatud jahipiirkonna kasutajale täpselt kätte näitama kinnistu piirid, millele jahipidamine keelatakse.
EEML on seisukohal, et sellist kohustust ei tule välja Jahiseadusest ega ühestki teisest õigusaktist. Maaomandi piirid on Eesti Vabariigis fikseeritud maakatastris kui riigi põhiregistris ja piiride olemasolu või õiguspärasuse täiendav tõendamise kohustus (sh ettenäitamine looduses) maaomanikul puudub. Märgime, et jahipiirkonna valitseja saab maakatastris registreeritud katastriüksuste ja nende andmetega (sh ka nende asukohtadega) tutvuda Maa-ameti poolt hallatava Maainfo kaardirakenduse kaudu. Eeldame, et vastav infokanal on jahipiirkonna kasutajale vajalik ka riiklike kitsenduste (vääriselupaik, püsielupaik, kaitseala,tiheasustusala, mälestis) piiride täpseks tuvastamiseks.
Oma seisukoha põhjendamisel viitate Jahiseaduse § 6 lg 3-le. See viide on asjakohatu, kuna reguleerib jahipiirkonna moodustamise põhialuseid, mitte ei sisalda käitumisnorme maaomanikule jahipidamise keelamise otsustamisel, teatavakstegemisel jne.

3) Leiate, et maaüksuse piirid, millel soovitakse jahipidamist keelata, ei ole looduses eristatavad ning seetõttu oleks vajalik teostada piiride ettenäitamine looduses tegevuslitsentsi omava maamõõtja juuresolekul koos kohustusega vormistada piiriprotokoll.  Eelnevaga seoses viitate VV poolt 23.10.2003 kehtestatud määrusele nr 264 „Katastrimõõdistamise teostamise ja katastrimõõdistamise kontrollimise kord“.
Analoogselt eelneva punktiga on EEML seisukohal, et maaomanikul puudub kohustus jahipiirkonna kasutajale looduses ette näidata omandi piirid, veel vähem kaasata sellesse toimingusse maamõõtja ja vormistada täiendav piiriprotokoll. Oleme jätkuvalt seisukohal, et maaomandi piirid on fikseeritud maakatastris ja nendest tuleb lähtuda edaspidistes maaomandiga seotud õiguslikes suhetes (sh metsa majandamine, tehnovõrkude rajamine, jahipidamine, jahirajatiste rajamine ja kasutamine). Teie esitatud viide Vabariigi Valitsuse 23.10.2003 määrusele nr 264 on asjakohatu, sest eelnimetatud määrus reguleerib Maakatastri seaduse mõttes käsitletavate kitsenduste ettenäitamist, milleks pole aga maaomandil jahipidamise keelamine. Kinnisomandi kitsendus on seadusjärgselt kehtestatud kinnisomandi kasutamise piirang, mille tulemusena kinnisasja omanik kaotab õiguse teostada piiranguteta omandit asja üle. Kitsendused on algatatud riigi poolt ja ühiskonna huvides.  Viidatud määruse objektiks on seega  kitsendused, mis peavad Maakatastri seaduse §9 lg 2 punkt 8 järgi olema Maaregistris ja §12 järgi olema esitatud kitsenduste kaardil ning Riigi Maakatastri pidamise korra punkt 10 järgi olema kitsenduste andmebaasis (kohustusega ära näidata kitsenduse tüüp, kehtestamise alus, maksusoodustuse protsent jms). Kordame veelkord, et jahipidamise keelamine selle alla ei kuulu.
Vältimaks looduses raskesti tuvastatavate piiride ületamist ja ebaseaduslikku jahipidamist maaomandil, kus omanik on jahipidamise keelanud, soovitame jahimaa kasutajal rakendada ettevaatusprintsiipi ja loobuda jahipidamisest paarkümmend meetrit väljaspool maaomandi piiri.   

Kokkuvõtvalt on Eesti Erametsaliit seisukohal, et 1) maaomanike poolt Keskkonnaametile esitatud jahipidamise keelamise nõuded on seaduspärased ja kooskõlas Jahiseaduse §3 –ga; 2) maaomandil, kus jaht on omaniku poolt keelatud, peab jahipiirkonna kasutaja koheselt tagama keelust kinnipidamise; 3) eelnimetatud aladel jahipidamine on käsitletav ebaseadusliku tegevusena  ja on Jahiseaduse §57 alusel karistatav. Ühtlasi peame seejuures oluliseks märkida, et kui jahipiirkonna kasutajal on rohkem kui üks kehtiv karistus jahiseaduse rikkumise eest, siis tunnistatakse jahipiirkonna kasutamisõiguse luba kehtetuks. Arvestades eelnevat ja eeldades teie siirast eesmärki korraldada oma liikmete jahipidamine õiguspäraselt, soovitame jahipidamine vastavalt omanike soovile peatada ja eriarvamuse korral antud küsimuses pöörduda kohtusse.

